KIRJALLINEN KYSYMYS P-1274/03 esittäjä(t): Gabriele Stauner (PPE-DE) komissiolle. Eurostatin eturistiriidat.



Virallinen lehti nro 242 E , 09/10/2003 s. 0224 - 0225



KIRJALLINEN KYSYMYS P-1274/03 esittäjä(t): Gabriele Stauner (PPE-DE) komissiolle (27. maaliskuuta 2003) Aihe: Eurostatin eturistiriidat Komissio mainitsee esittämääni kirjalliseen kysymykseen P-3742/02(1) antamassaan vastauksessa useita päätöksiä ja asiakirjoja. Niillä pyritään osoittamaan, että Eurostatin pääjohtaja on voinut osallistua ASBL Eurocost-yhtiön perustamiseen ja johtoon. Kyseinen yhtiö on sekaantunut huomattaviin säännönvastaisuuksiin (taseiden peukalointi, hankkeiden kaksois- ja kolmoisrahoitus, atk-laitteistojen varastaminen), joista on aiheutunut yli miljoonan euron tappiot yhteisöjen talousarviossa. Voiko komissio toimittaa minulle kopiot kyseisistä päätöksistä ja asiakirjoista (SEK(94) 389, SEK(95) 1684 ja SEK(98) 1217)? Komission antamien tietojen mukaan Eurostatin pääjohtaja on toiminut myös CESD-Communautaire A.s.b.l:n jäsenenä ja kuulunut CESD-Madridin, -Lissabonin ja -Rooman perustajajäseniin ja jatkanut jäsenyyttään vuoteen 2000 saakka. Voiko komissio toimittaa minulle kopiot asiakirjoista, joilla pääjohtaja on hakenut kyseisiä toimia tai joilla komissio on myöntänyt luvan kyseiseen toimintaan? Voiko komissio toimittaa minulle luettelon kaikista maksuista, joita CESD-Communautaire, CESD-Madrid, CESD-Lissabon ja CESD-Rooma ovat saaneet yhteisöltä? Voiko komissio ilmoittaa kaikista tapauksista, joissa näille yhtiöille on myönnetty sopimuksia tarjouskilpailutta, yksilöidä kulloinkin kyseessä olleen sopimuksen arvon ja kertoa, miksi tarjouskilpailusta päätettiin luopua? (1) EUVL C 161 E, 10.7.2003, s. 136. Pedro Solbes Miran komission puolesta antama vastaus (7. toukokuuta 2003) Arvoisan parlamentin jäsenen pyyntöä saada komission asiakirjoja tutustuttavaksi käsitellään Euroopan parlamentin, neuvoston ja komission asiakirjojen saamisesta yleisön tutustuttavaksi 30. toukokuuta 2001 annetun Euroopan parlamentin ja neuvoston asetuksen (EY) N:o 1049/2001(1) mukaisesti. Komissio oli hyväksynyt Eurostatin jatkuvan osallistumisen CESD-COM -yhteisössä (Euroopan tilastoalan kehitys- ja koulutuskeskus) ja päätti, että siitä luovutaan vähitellen. Päätöstä noudatettiin, ja vuodesta 1997 alkaen Eurostatin virkamiehiä ei ole ollut osallisena CESD-COM -yhteisössä. CESD-Madrid, CESD-Lisbon ja CESD-Rome -yhteisöt perustettiin kyseisten jäsenvaltioiden tilastolaitosten pyynnöstä CESD-Paris -yhteisöstä saadun kokemuksen perusteella. Ranskan tilasto- ja taloudellinen tutkimuskeskus (INSEE) ja komissio (Eurostatin pääosasto ja kehitysyhteistyön pääosasto) olivat perustaneet CESD-Paris -yhteisön 1960-luvun alussa, ja sen toiminnasta saatu kokemus tilastoasiantuntijoiden koulutuksen edistämisessä ja tilastoyhteistyössä kehitysmaiden kanssa oli ollut myönteistä. Kyseisten yhteisöjen jäseninä olivat jäsenvaltioiden kansallisten tilastolaitosten, jotka ovat osa julkista hallintoa, pääjohtajat samaan tapaan kuin Eurostatin pääjohtaja, jonka jäsenyydellä annettiin tunnustus Eurostatin keskeiselle roolille Euroopan tilastojärjestelmän kehittämisessä ja tilastoyhteistyössä yleensä. CESD-Lisbon perustettiin vuonna 1990, CESD-Madrid vuonna 1991 ja CESD-Rome vuonna 1996. Näihin yhteisöihin osallistumista varten ei pyydetty erityistä hyväksyntää, koska katsottiin, että toiminta täydensi ja avusti CESD-COM -yhteisön toimintaa. Osallistumisesta luopumista koskevan komission politiikan mukaisesti Eurostatin henkilöstö erosi näihin yhteisöihin liittyvistä tehtävistään vähitellen ja vuonna 2000 tämä prosessi oli loppuun saatettu. Eroamiset tapahtuivat jonkin verran myöhemmin kuin CESD-COM -yhteisöstä eroamiset (jotka saatettiin päätökseen vuonna 1997), mikä johtui siitä, että kyseiset yhteisöt oli uudelleenjärjesteltävä kehitysmaiden kanssa tehtävää riittäväntasoista tilastoyhteistyötä varten. CESD Communautaire -yhteisö on saanut pääosasto ESTAT:ilta tukia perustamisestaan lähtien vuoteen 1999 saakka, jolloi viimeinen tuki myönnettiin. ESTAT:in pääjohtaja Yves Francet oli CESD Communautaire -yhteisön toiminnan johtajana vuoteen 1995 asti. Arvoisan parlamentin jäsenen kirjallisen kysymyksen kahdessa viimeisessä kappaleessa pyytämistä tiedoista ollaan parhaillaan laatimassa taulukoita, jotka toimitetaan heti kun ne ovat valmiit. (1) EYVL L 145, 31.5.2001.